УСТАВ

 на „НАРОДНО ЧИТАЛИЩЕ Надежда - 1943 г. „- село Зарник, общ. Кайнарджа

 ГЛАВА ПЪРВА

ОБЩИ ПОЛОЖЕНИЯ

Чл. 1. С този устав, съобразен със Закона за народните читалища се уреждат основните положения на вътрешно нормативната уредба на читалището в зависимост от специфичните условия, при които се развива неговата дейност.

Чл. 2. /1/. „Народно читалище Надежда – 1943 г.“ – с. Зарник е традиционно самоуправляващо се българско сдружение, което изпълнява и държавни културно – просветни задачи. В неговата дейност могат да участват всички физически лица без оглед на ограничения на възраст, пол, политически и религиозни възгледи и етническо самосъзнание.

/2/. „Народно читалище Надежда-1943г „ – с. Зарник е юридическо лице с нестопанска цел със седалище в село Зарник, област Силистра и адрес на управление – ул. „Първа” № 12.

 Чл. 3. Наименованието е:

„Народното читалище Надежда – 1943 г.“ –село Зарник , което наименование при необходимост ще се изписва и на латиница по следния начин: „Narodno chitalishte Nadejda– 1943g.- s. Zarnik.

Чл. 4. Читалището работи в тясно взаимодействие с учебните заведения, културните институти, църквата, обществени и стопански организации, фирми и други, които извършват или подпомагат културната дейност.

Чл. 5. Читалището поддържа най-тесни връзки за сътрудничество и координация на културната дейност, организирана от общината и участва активно в организацията и провеждането на общински културни прояви. Съобразява своята дейност със стратегията на общината в областта на културата.

 ГЛАВА ВТОРА

 ЦЕЛИ И ЗАДАЧИ

Чл. 6. Основната цел на читалището е да задоволява потребностите на населението, свързани със:

-развитие и обогатяване на културния живот, социалната и образователна дейност в селото;

-запазване на обичаите и традициите на населението в селото;

-разширяване знанията на жителите и приобщаването им към ценностите и постиженията на науката, изкуството и културата;

-възпитаване в дух на демократизъм, родолюбие и общочовешка нравственост;

-възпитаване и утвърждаване на националното самосъзнание;

-осигуряване на достъп до информация.

Чл. 7. За постигане на целите по чл. 6 читалището извършва основни дейности като:

-уреждане и поддържане на общодостъпни библиотека, читалня, както и създаване и поддържане на електронни информационни мрежи;

-развиване и подпомагане на любителското художествено творчество, чрез създаване на колективи и изпълнители в различни жанрове на изкуството, за които има необходимите условия;

-организиране на школи, кръжоци, курсове, клубове, празненства, концерти, чествания и младежки дейности;

-организиране на изложби на отделни или групи художници във фоайетата на читалищния дом;

-събиране и разпространяване на знания за родния край;

-създаване и съхраняване на музейни колекции съгласно Закона за културното наследство;

-предоставяне на компютърни и интернет услуги.

Чл. 8. Читалището може да развива и допълнителна стопанска дейност, свързана с предмета на основната му дейност, в съответствие с действащото законодателство, като използва приходите от нея за постигане на определените в устава му цели. Читалището не разпределя печалба.

Чл. 9. Читалището няма право да предоставя собствено или ползвано от него имущество възмездно или безвъзмездно:

-за хазартни игри и нощни заведения;

-за дейност на нерегистрирани по Закона за вероизповеданията религиозни общности и юридически лица с нестопанска цел на такива общности;

-за постоянно ползване от политически партии и организации;

-на председателя, секретаря, членовете на настоятелството и проверителната комисия и на членове на техните семейства.

Чл. 10. Читалището може да се сдружава с други читалища за постигане на своите цели, за провеждане на съвместни дейности и инициативи при условията и по реда на Закона за народните читалища.

 ГЛАВА ТРЕТА

 УПРАВЛЕНИЕ

Чл. 11. /1/ Членовете на читалището са индивидуални, колективни и почетни.

/2/ Индивидуалните членове са действителни и спомагателни. Те са български граждани и са длъжни да спазват устава на читалището, да опазват имуществото на читалището, да участват в читалищната дейност според възможностите си и да не извършват действия, уронващи доброто име на читалището.

Действителните членове са лица навършили 18 години, които участват в дейността на читалището, редовно плащат членския си внос и имат право да избират и да бъдат избирани.

Спомагателните членове са лица под 18 години, които нямат право да избират и да бъдат избирани, те имат право на съвещателен глас.

/3/ Колективните членове съдействат за осъществяване на целите и задачите на читалището, подпомагат неговата дейност, подържат и обогатяват материалната му база и имат право на 1/един/ глас в общото събрание.

-Колективни членове могат да бъдат:

1. професионални организации;

2. стопански организации;

3. търговски дружества;

4. кооперации и сдружения;

5. културно-просветни и любителски клубове и творчески колективи.

/4/ Почетни членове могат да бъдат български и чужди граждани с изключителни заслуги към читалището.

Чл. 12. Органи на читалището са: ОБЩОТО СЪБРАНИЕ, НАСТОЯТЕЛСТВОТО и ПРОВЕРИТЕЛНАТА КОМИСИЯ.

Чл. 13. /1/ Върховен орган на читалището е Общото събрание.

/2/ Общото събрание се състои от всички членове, имащи право на глас.

Чл. 14. /1/ Общото събрание:

-изменя и допълва устава;

-избира и освобождава членовете на настоятелството, проверителната комисия и председателя;

-приема вътрешните актове, необходими за организацията на дейността на читалището;

-изключва членове на читалището;

-определя основни насоки на дейността на читалището;

-взема решение за членуване или за прекратяване на членството в читалищно сдружение;

-приема бюджета на читалището;

-приема годишния отчет до 30 март на следващата година;

-определя размера на членския внос;

 -отменя решения на органите на читалището;

 -взема решения за откриване на клонове на читалището след съгласуване с общината;

 -взема решение за прекратяване на читалището;

 -взема решение за отнасяне до съда на незаконосъобразни действия на ръководството или отделни читалищни членове.

/2/ Решенията на общото събрание са задължителни за другите органи на читалището.

Чл. 15. /1/ Редовно общо събрание на читалището се свиква от настоятелството най-малко веднъж в годината, като на 3 /три/ години е Отчетно-изборно. Извънредно общо събрание може да бъде свикано по решение на настоятелството, по искане на проверителната комисия или на една трета от членовете на читалището с право на глас. При отказ на настоятелството да свика извънредно общо събрание, до 15 дни от постъпването на искането, проверителната комисия или една трета от членовете на читалището с право на глас могат да свикат извънредно общо събрание от свое име.

/2/ Поканата за събрание трябва да съдържа дневния ред, датата, часа и мястото на провеждането му и кой го свиква. Тя трябва да бъде получена срещу подпис или връчена не по-късно от 7 /седем/ дни преди датата на провеждането. В същия срок на вратата на читалището и други общодостъпни места в село Зарник, трябва да бъде залепена поканата за събранието.

/3/ Общото събрание е законно, ако на него присъстват най-малко половината от имащите право на глас членове на читалището. При липса на кворум събранието се отлага с 1/един/ час. Тогава събранието е законно, ако на него присъстват не по-малко от една трета от членовете при редовно общо събрание и не по-малко от половината плюс един от членовете при извънредно общо събрание.

 /4/ Решенията по чл. 14, ал. 1, т. 1, 4, 10, 11 и 12 от Устава се вземат с мнозинство най- малко две трети от всички членове. Останалите решения се вземат с мнозинство повече от половината от присъстващите членове.

/5/ Две трети от членовете на общото събрание на читалището могат да предявят иск пред окръжния съд по седалището на читалището за отмяна на решение на общото събрание, ако то противоречи на закона или устава. Искът се предявява в едномесечен срок от узнаването на решението, но не по-късно от една година от датата на вземане на решението.

Чл. 16. /1/ Изпълнителен орган на читалището е НАСТОЯТЕЛСТВОТО. То се състои най-малко от 3/трима/ членове, избрани за срок от 3/три/ години. Същите да нямат роднински връзки по права и съребрена линия до четвърта степен.

/2/ НАСТОЯТЕЛСТВОТО:

-свиква общото събрание;

-осигурява изпълнението на решенията на общото събрание;

-подготвя и внася в общото събрание проект за бюджет на читалището, утвърждава щата му и годишната програма за културна дейност;

-подготвя и внася в общото събрание отчет за дейността на читалището;

-назначава секретаря на читалището и утвърждава длъжностната му характеристика;

-приема нови членове на читалището въз основа на подадена молба;

/3/ Настоятелството провежда най-малко 4 /четири/ заседания годишно.

/4/ Настоятелството взема решение с мнозинство повече от половината на членовете си.

/5/ На първото заседание се избира заместник-председател и се разпределят отговорностите между членовете по отделните направления на дейността.

Чл. 17. /1/ Председателят на читалището е член на настоятелството и се избира от общото събрание за срок от 3 /три/ години.

/2/ ПРЕДСЕДАТЕЛЯТ:

-организира и ръководи дейността на читалището съобразно закона, устава и решенията на общото събрание;

-представлява читалището;

-свиква и ръководи заседанията на настоятелството и председателства общото събрание;

-отчита дейността си пред настоятелството;

-сключва и прекратява трудовите договори със служителите съобразно бюджета на читалището и въз основа решение на настоятелството.

Чл. 18. /1/ СЕКРЕТАРЯТ на читалището:

-организира изпълнението на решенията на настоятелството, включително решенията за изпълнението на бюджета;

-организира текущата основна и допълнителна дейност;

-отговаря за работата на щатния и хонорувания персонал;

-представлява читалището заедно и поотделно с председателя.

/2/ Секретарят не може да е в роднински връзки с членовете на настоятелството и на проверителната комисия по права и по съребрена линия до четвърта степен, както и да бъде съпруг/съпруга на председателя на читалището.

Чл. 19. /1/ ПРОВЕРИТЕЛНАТА КОМИСИЯ се състои от 3 /трима/ члена и се избира от общото събрание за срок от 3 /три/ години.

 /2/ Членове на проверителната комисия не могат да бъдат лица, които са в трудово правни отношения с читалището или са роднини на членове на настоятелството, на председателя или на секретаря по права линия, съпрузи, братя, сестри и роднини по сватовство от първа степен.

 /3/ Проверителната комисия осъществява контрол върху дейността на настоятелството, председателя и секретаря на читалището по спазване на закона, устава и решенията на общото събрание.

 /4/ При констатирани нарушения, проверителната комисия уведомява общото събрание на читалището, а при данни за извършено престъпление – и органите на прокуратурата.

 Чл. 20. Не могат да бъдат избирани за членове на настоятелството и на проверителната комисия, и за секретари, лица, които са осъждани на лишаване от свобода за умишлени престъпления от общ характер.

 Чл.21. Членовете на настоятелството, включително председателят и секретарят подават декларации за конфликт на интереси при условията и по реда на Закона за предотвратяване и разкриване на конфликт на интереси. Декларациите се обявяват на интернет страницата на читалището.

 ГЛАВА ЧЕТВЪРТА

 ИМУЩЕСТВО И ФИНАНСИРАНЕ

 Чл. 22. Имуществото на читалището се състои от право на собственост и от други вещни права, вземания, ценни книжа, други права и задължения.

 Чл. 23. /1/ Читалището набира средства от следните източници:

-членски внос;

-културно-просветна и информационна дейност;

-субсидия от държавния и общинския бюджет;

-наеми от движимо и недвижимо имущество;

-дарения и завещания;

-други приходи.

 /2/ Сумите от дарения се изразходват според волята на дарителя или по решение на настоятелството, ако няма изрично изразена воля на дарителя.

 /3/ Читалищното настоятелство може да награждава изявили се читалищни служители, читалищни деятели и самодейни колективи, допринесли за обогатяване на читалищната дейност и популяризиране името на читалището и общината на регионални и национални конкурси и прегледи.

 Чл. 24. Читалището не може да отчуждава недвижими вещи и да учредява ипотека върху тях. Движими вещи могат за бъдат отчуждавани, залагани, бракувани или заменени с по-доброкачествени само по решение на настоятелството.

 Чл. 25. Читалищното настоятелство изготвя годишния отчет за приходите и разходите, който се приемат от общото събрание. Отчетът за изразходваните от бюджета средства, заедно с отчета за дейността, се представят в Община Кайнарджа.

 Чл. 26. /1/ Председателят на читалището ежегодно в срок до 10 ноември представя на кмета предложения за своята дейност през следващата година.

 /2/ Годишната програма за развитие на читалищната дейност в Община Кайнарджа, приета от Общински съвет, се изпълнява от читалището въз основа на финансово обезпечени договори, сключени с Кмета на общината.

 /3/ Председателят на читалището представя ежегодно до 31 март пред кмета на общината и общинския съвет доклад за осъществените читалищни дейности в изпълнение на програмата по ал. 2 и за изразходваните от бюджета средства през предходната година.

 Чл. 27. Счетоводната отчетност се води в пълно съответствие със Закона за счетоводството и приложимото действащо законодателство.

 ДОПЪЛНИТЕЛНИ И ЗАКЛЮЧИТЕЛНИ РАЗПОРЕДБИ

 Читалището има кръгъл печат, в средата с разтворена книга, с надпис около нея: „Народно читалище Надежда – 1943г.“ – с. Зарник.

2. Празникът на читалището е 24 май.

 Настоящият устав на Народно читалище „ Надежда-1943г.“- с. Зарник, общ. Кайнарджа, област. Силистра, приведен в съответствие с изискванията на Закона за народните читалища /изм. ДВ, бр. 7 от 19.01.2018г./ е приет на извънредно общо отчетно-изборно събрание на 13.10.2018г.

 СПИСЪЧЕН СЪСТАВ НА РЪКОВОДСТВОТО И ПК

 1.Юзджан Сали Сали – председател и член на ЧН

 2.Румен Стоянов Ангелов- член на ЧН

 3.Ожгюл Яшарова Асанова- член на ЧН

 4.Пламена Димитрова Костадинова- технически- секретар

 5.Фатме Селимова Мюселимова- член на ПК

 6.Нуршан Незир Исмаил – член на ПК

 7.Фатмегюл Фераим Расимова- член на ПК

 **НАРОДНО ЧИТАЛИЩЕ „ НАДЕЖДА-1943г.“**

 с. Зарник, ОБЩИНА КАЙНАРДЖА

 СИЛИСТРЕНСКА ОБЛАСТ

 **ГОДИШЕН ОТЧЕТ ЗА ДЕЙНОСТТА НА ЧИТАЛИЩЕТО**

 **ЗА 2023 Г.**

 Има един уникален културен феномен от световна величина, един само наш си модел и това е българското Читалище. Съвременното читалище е наследник на българската самодейност през периода на Възраждането. Целта му е била една – съхраняване на традиционните български ценности и добродетели. Там е създадено мястото на просвещение, което и до днес е така. Българинът винаги се е стремил към знание, съзнавайки, че е наследник на братята Кирил и Методий. Той винаги е търсел книгата като врата към света и една от важните първи задачи на читалищата е била библиотечното дело и неговото обогатяване. Читалището е сърцето на селото и местната общност, то е единственият създател на културен живот.

**Основни задачи:**

 Съвместна дейност на НЧ „Надежда-1943г.” с училището, детска градина,

кметството, пенсионерски клуб и община Кайнарджа при провеждането на

местни и общински празници, национални събори и международни

фестивали

 Да разшири съдържателния и социалния обхват на читалищната дейност

за привличане на по-широк кръг население

 Да използваме фолклора като средство за възпитание.

 Да спомага изграждането на ценностна система у децата и младежите

 Да опазва културно-историческото наследство и националните традиции

 Да разработва и реализира инициативи, проекти за общностно местно

развитие и финансиране на читалищната дейност

 Да работи за осигуряване на по-добра, по-съвременна и по-висококачествена образователна, културна, социална и информационна среда на населението

 Да поддържа активно партньорство с общинската и областната администрации и НПО, както и с културните институции и бизнеса за взаимна полза

 Обогатяване на библиотечния фонд, чрез закупуване на нова литература, участие в проекти и дарения.

 Съхраняване, обогатяване и ремонт на материалната база на НЧ „Надежда-1943г.” с помощта на община Кайнарджа и участие в проекти.

**Дейности:**

1. Библиотечна и информационна дейност

През изтеклата 2023 година бяха регистрирани 65 читатели, общият брой на посещенията в библиотеката бяха 622, като 236 за дома,300 в читалнята и 86 за ползването на компютър.

Чрез табла и витрини се изнасяше информация за ново набавена литература, за културният живот на библиотеката и за услугите, които предлага на потребителите.

Библиотеката рекламира дейността си и тази на читалището чрез рекламни покани и обяви за предстоящите мероприятия.

През отчетената година са раздадени 411 тома библиотечни документи. От тях 187 тома художествена литература, 188 художествена за деца и 36 отраслова литература за деца.

През годината за фонда на библиотеката са набавени 100 тома библиотечни документи на стойност 1 500 лв. Придобити от средства по проект 80 тома и от дарения – 20 тома.

Отчислени библиотечни документи няма.

Смело можем да се похвалим че имаме спечелен пореден проект към МК

„Българските библиотеки- съвременни центрове за четене и информираност 2023” на стойност 1499,61 лв. и ще бъдат закупени 92 книги.

Библиотечните мероприятия, които организираме са в полза на децата и учениците, а именно маратон на четенето, по време на лятната занималня децата подкрепиха четенето с „Четене на открито” .

2. Културно- масова работа

Културно-масовата работа през годината беше насочена предимно към празници, бележити дати, чествания и годишнини. Всички инициативи в читалището се случват с активна взаимна работа с помощта на самодейци доброволци и членове на НЧ като пример за екипна работа.

3. Художествено-творческа дейност

В читалището развиват своя талант и умения около 65 деца и възрастни. Ръководител на танцовите състави е Гуадалупе Страхилова. Към читалището има сформирани; ДТС „Медено звънче“; ТС „Надежда“; Група за народни хора „Надежда“; ДФГ „Медени гласчета“.

Децата имаха възможност да покажат своите умения в концерти по случай честванията на официални празници от културния календар;; Запалване на Коледните светлини. Да участват и завоюват плакети и медали от сцените в гр. Варна, село Арбанаси, област Велико Търново, село Кайнарджа, област Силистра, село Николово, област Русе. Всяка една от групите или състави участва заедно и поотделно в различни концерти празници организирани от читалището Бабин ден; Трифон Зарезан ; Баба Марта; Трети март; Първа пролет; Лазаровден; Деня на; Годишнината от кончината на Христо Ботев и Васил Левски ; Празник на жената; Концерт посветен на Българската писменост и за Коледа; Конкурс за мартеница, коледна картичка, сурвачка, Коледна звезда.

Гордеем се с нашите самодейци и не пропускаме да популяризираме техните успехи на всякъде, а те пък разнасят славата на читалището и селото с магична сила.

Не можем да пренебрегнем и „Арт работилницата”, благодарение на работниците в читалището и деца, изработват всички декори за различните мероприятия и концерти в читалището, като основно работиха през лятната занималня.

Именно една такава форма на работа в читалището е лятната занималня – тя действа от няколко години и в нея се обучават и забавляват деца на различна възраст.

 Читалищното настоятелство през изминалата година се стремеше да разнообрази делниците и празниците на населението на село Зарник. Без да мислим, че сме направили всичко възможно и сме постигнали изключителни резултати, можем спокойно да кажем, че в обикновените делници и празници работихме за хората, и че за постигане на още по-добри резултати разчитаме на всички вас, членовете на читалищното настоятелство, самодейците и доброволци.

 Отчета за дейността на НЧ “Надежда-1943г.“ за 2023г. бе изчетен ,коментиран и приет на Общо отчетно събрание, провело се на 05.02.2024г.

  **ПЛАН-ПРОГРАМА ЗА 2024 ГОДИНА**

 **ЗА ДЕЙНОСТТА НА НАРОДНО ЧИТАЛИЩЕ “НАДЕЖДА-1943г“**

 **С.ЗАРНИК,ОБЩИНА КАЙНАРДЖА**

**ВЪВЕДЕНИЕ:** Настоящата програма за развитие на читалищната дейност в село Зарник е приета в изпълнение на чл.26,ал.2 от закона на народните читалища.

Изготвянето на програмата за 2024г. цели обединяване на усилията за развитие и утвърждаване на читалището, като важна обществена институция, реализираща културната идентичност на селото, както и да засили обществената и роля като традиционен културен и образователен център.

Основните направления и приоритети в дейността на читалището произтичат от ЗНЧ, ЗОБ, общинската културна политика ,осъществявана на основата на съществуващата нормативна уредба и чрез изпълнението на културния календар.

**А.ОСНОВНИ ЦЕЛИ И ПРИОРИТЕТИ:**

**1.Осигуряване на устойчива подкрепа на читалището за реализирането на основната му дейност и развитието на съвременни форми на работа.**

Стимулиране на читалищните дейности за съхранението и популяризирането на българските културни традиции, нематериалното културно наследство.

 Читалището разполага с компютърна зала оборудвана с четири компютъра, която ще е от полза и на разположение на минали онлайн обучение ученици.

Кандидатстване по проекти и програми за набавяне на финансови средства за обогатяване и подновяване на библиотечния фонд, също така и подобряване на материално-техническата база.

Участие в организираните за обучение семинари, кръгли маси, дискусии, работни срещи по проблемите на читалищата с цел повишаване компетенциите на работещите в тях.

Назначаване на още една щатна бройка, която ще е на половин или на цял щат в зависимост от държавната и общинската субсидия. Това се налага поради следните причини и те са: предстоящия през 2024г. 80-годишен юбилей на читалището, безработицата при младите току що завършили образованието си, големия брой ученици в село Зарник и другата причина е откритата интернет зала, която се посещава от учениците практикуващи онлайн обучение и не само.

**2.Разширяване обхвата на дейността на читалището в обществено значими сфери, като социалната и информационно-консултантската.**

Формиране на читалището като място за общуване и контакти, успешни социални практики и дарителски акции, повишаване ролята на читалището за социалната и културна интеграция на различните социални общности.

**Б.ДЕЙНОСТИ:**

**БИБЛИОТЕЧНА ДЕЙНОСТ**

Дейността на библиотеката през 2024г. ще включва:

Актуализиране на библиотечния фонд на читалищната библиотека чрез закупуване на нова литература, абонамент, дарения, кандидатстване с проект пред МК и други организации.

Организиране на литературни четения, посещения на деца и ученици в библиотеката с цел запознаване с правилата на обслужване на читателите и повишаване на читателския интерес към книгата.

**ХУДОЖЕСТВЕНО-ТВОРЧЕСКА ДЕЙНОСТ:**

Повишаване на качеството на предлагания от читалището художествен продукт по повод различни чествания.

Развитие и обогатяване дейността на художествено-творческите състави.

Пресъздаване на обичаи и празници от Културния календар.

Участие в общински, регионални, национални и други конкурси и фестивали.

За развитието на художествено-творческата дейност на читалището да се осигурят средства от субсидии, членски внос, дарения, собствени средства от стопанска дейност.

**КРАЕВЕДСКА ДЕЙНОСТ:**

Активизиране на дейности, свързани с развитие на краеведската и издирвателската дейност в читалището/описване на музикалния и танцов фолклор, обичаи, предания, събиране на предмети от традиционния бит, снимки и други подобни, значими за населението/.

**СОЦИАЛНА ДЕЙНОСТ:**

Реализиране на инициативи и включване в проекти със социална насоченост с цел социална и културна интеграция на различни социални общности, включително такива в риск, неравностойно положение, етнически групи и др.

Организиране на инициативи за оказване на помощ на възрастни хора и деца в неравностойно положение.

**В.МАТЕРИАЛНО-ТЕХНИЧЕСКА БАЗА.ПОДДЪРЖАНЕ И РАЗВИТИЕ**

Сградата на НЧ“НАДЕЖДА-1943г“ с. Зарник е публична общинска собственост.

За поддръжка и обзавеждане на сградата да се осигурят средства от държавна, общинска субсидия и от рента земя на читалището.

Сградата на читалището се нуждае от ремонт и освежаване, за осигуряването на средства ЧН ще се обърне към общината.

**Г.УПРАВЛЕНИЕ НА ЧОВЕШКИТЕ РЕСУРСИ**

Читалището има една щатна бройка-секретар. Останалите дейности: художествен ръководител и счетоводител се осигуряват чрез граждански договори.

За изграждане капацитета на читалището да се съдейства за участие на служителите и читалищното настоятелство в семинари и други обучителни форми.

**КУЛТУРЕН КАЛЕНДАРЕН ПЛАН НА МЕРОПРИЯТИЯТА-2024 ГОДИНА**

**1.ЯНУАРИ месец**

**-**Тематична вечер посветена на Христо Ботев. Изложба на рисунки и рецитали, подготвени и изпълнени от ученици.

-Бабин ден. Изпълняване на народен обичай от жените в селото, конкурс за плетиво с парични и предметни награди, след което увеселение за тях.

-Общо отчетно събрание.

**2.ФЕВРУАРИ месец**

–Поздравителен концерт по случай Трифон Зарезан и Свети Валентин с участието на самодейци при НЧ“Надежда-1943г“.

-Рецитал с участието на децата от селото посветен на Васил Левски. Конкурс за учениците за рисунка портрет с лика на Апостола на свободата.

**-Подготовка да посрещнем Баба Марта, чрез изработване на мартеници от децата и с помощта на техните майки и баби.**

**3.МАРТ месец**

**-Да се накичим с мартенички за да сме здрави.**

**-Празничен концерт-рецитал с участието на деца от селото.**

**-Вечеря за Деня на самодееца изцяло приготвена от жените на село Зарник.**

- Подготовка за 8 март с децата, включваща изработване и направа на картички с **поздравителен** адрес за техните майки и баби. Рецитал по случай деня на майката изпълнен от децата.

-Тематична вечер посветена на Деня на жената 8 МАРТ.

**4.АПРИЛ месец**

-Великден-изложба-конкурс на писани яйца и козунаци изцяло приготвени от деца, майки и баби.

 -Посрещане на Рамазан Байрама от жителите на с. Зарник. Конкурс с жури, парични и предметни награди за домашно точени баклава и баница от жените в селото

**5.МАЙ месец**

-Пикник-излет сред природата с децата от селото придружени от секретаря на читалището по повод Деня на труда.

-Концерт и рецитал подготвени от учениците с помощта на секретаря по случай 24 май Ден на българската просвета и култура.

-Тържествено честване на 80- годишния юбилей на читалището.

-Посрещане на Рамазан Байрама от жителите на с. Зарник. Конкурс с жури, парични и предметни награди за домашно точени баклава и баница от жените в селото.

**6.ЮНИ месец**

-1 юни Ден на детето .Ден изцяло посветен на децата от селото, включващ конкурс рисунка на асфалт и на скицник също с награди за всички участници, след което детско парти с изненади за малчуганите.

-Отпразнуване на Курбан Байрям от всички жители на селото с печено агнешко за тези, които не могат да си го позволят.

**7.ЮЛИ месец**

**-**Всеки понеделник и четвъртък летни занимания „Любима приказка прочети и ми разкажи“

-Всеки вторник кръжок по изобразителни изкуства „Нарисувай ми…..“

-Всяка сряда писмени разкази от учениците за интересни, любими и смешни моменти преживени от тях.

-При хубаво време събота и неделя разходки сред природата, пикник и игри на зелената поляна.

-Празничен концерт по случай празника на селото. Включващ много танци песни и хора в изпълнението на самодейците на читалището.

**8.АВГУСТ месец**

-Лятна детска читателска школа/всеки понеделник/

-Лятна детска работилница „направи си сам“./всеки вторник/

-Летен кръжок по изобразително изкуство./всяка сряда/

-Уроци по компютърни умения и игри./всеки четвъртък/

-Клуб за народни хора и модерни танци./всеки петък/

-Турнир по тенис на маса, както и други състезателни игри на чист въздух сред природата, с участието на ученици и деца.

**9.СЕПТЕМВРИ месец**

-Тематична вечер по повод Съединението на България. Подготвена от учениците и секретаря на читалището.

-Довиждане ваканция училище здравей. Увеселително парти за децата.

**10.ОКТОМВРИ месец**

-Благотворителен базар с вкусотии приготвени от жените в селото, средствата от ,които ще се вложат за нуждите на читалището.

11.НОЕМВРИ месец

-Концерт-рецитал посветен на Деня на будителите с участието на самодейци и деца.

12.ДЕКЕМВРИ месец

-Подготовка за Коледните и новогодишни празници, включваща украса на читалището и библиотеката за радост на децата.

-Тематичен Коледен базар. Приготвяне на гозби и сладки от Коледната трапеза и не само от жените на селото.

-Новогодишна вечер- посрещане на Новата година в центъра на селото от малки и големи с кръшни хора, заря и песни.

Програмата за дейността на НЧ“Надежда-1943г“с.Зарник и културния календар за 2024г . са приети на общо отчетно годишно събрание на читалището. Изпълнението им е финансово обезпечено от държавна субсидия, допълваща общинска субсидия ,членски внос и рента от земя .Настоящата план-програма за дейността на читалището е отворена за нови предложения, мнения и идеи и подлежи на текущо актуализиране и допълнения.

Дата: Изготвил:……………………………………..